કેટલીયે બાબતો આપણને કોઈ પણ જાતના સવાલ કર્યા વિના, એનો બીજો ઍન્ગલ તપાસ્યા વિના જ ગળથૂથીની જેમ ગળાવી દેવામાં આવી હોય છે. જેમ કે શારીરિક અક્ષમતા અને સેક્સ્યુઍલિટી. ફિઝિકલી ચૅલેન્જ્ડ લોકો પ્રત્યે આપણે સહાનુભૂતિ દાખવીશું, ડિફરન્ટ્લી એબલ્ડનો દંભ પણ કરીશું; પણ અંતે તો તેમને બાપડા-બિચારાનું લેબલ લગાવીને હાંસિયામાં જ ધકેલી દઈશું. એ પછી તેમની શારીરિક-માનસિક ઇચ્છાઓ, તેમનાં સંવેદનો પણ હરકોઈ વ્યક્તિના જેવાં જ હોય છે. એ બધું જ સિફતપૂવર્‍ક અભેરાઈએ ચડાવી દઈશું અને સેક્સ્યુઍલિટી તો આમેય આપણા માટે કોઈ ચેપી રોગ જેવો જ વિષય બનીને રહી ગયો છે. એમાંય હોમોસેક્સ્યુઍલિટી કે એનાથીયે આગળ વધીને બાઇસેક્સ્યુઍલિટીની વાત આવે એટલે તો જાણે મધપૂડા પર પથરો ફેંકવો. પરંતુ થૅન્ક ગૉડ, આપણી પાસે શોનાલી બોઝ જેવાં ફિલ્મમેકર્સ છે જે આ બન્ને વિષયોને ભેગા કરીને પણ એક અફલાતૂન, ભારોભાર સંવેદનશીલ ફિલ્મ બનાવી શકે છે.